KOMMISSIONENS HENSTILLING

af 12. januar 2005

om, hvad der i Europa-Parlamentets og Rådets direktiv 98/70/EF vedrørende benzin og dieselolie skal forstås ved »passende geografisk afbalanceret adgang« til blyfri benzin og dieselolie med et vist maksimalt svovlindhold

(EØS-relevant tekst)

(2005/27/EF)

KOMMISSIONEN FOR DE EUROPÆISKE FÆLLESSKABER,

som henviser til traktaten om oprettelse af Det Europæiske Fællesskab, særlig artikel 211, og

som tager følgende i betragtning:

Ifølge artikel 3, stk. 2, litra d), og artikel 4, stk. 1, litra d), i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie (1) skal medlemsstaterne påse, at adgangen til blyfri benzin og dieselolie med et bestemt maksimalt svovlindhold er passende geografisk afbalanceret.

Det fastsættes videre i direktiv 98/70/EF, at Kommissionen skal udvikle retningslinjer med henblik på at anbefale, hvad der i denne forbindelse skal forstås ved »passende geografisk afbalanceret adgang« til blyfri benzin med 10 mg svovl pr. kg.

Det forekommer hensigtsmæssigt også at udvikle sådanne retningslinjer for dieselolie med et maksimalt svovlindhold på 10 mg/kg.

HENSTILLER FØLGENDE:

Med henblik på artikel 3, stk. 2, litra d), og artikel 4, stk. 1, litra d), i direktiv 98/70/EF, og specifikt hvad angår passende geografisk afbalanceret adgang til svovlfrie brændstoffer, bør medlemsstaterne anvende de i bilaget beskrevne principper.

(1) EFT L 350 af 28.12.1998, s. 58. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

BILAG

Retningslinjer for, hvad der skal forstås ved passende geografisk afbalanceret adgang i forbindelse med artikel 3, stk. 2, litra d), og artikel 4, stk. 1, litra d), i direktiv 98/70/EF

1. UDTRYK, DER BENYTTES I DISSE RETNINGSLINJER

Ved svovlfri brændstoffer forstås blyfri benzin og dieselolie med et svovlindhold på højst 10 mg/kg (ppm).

Ved tankstationer eller brændstofsalgsanlæg forstås detailudsalgssteder, hvor der fyldes motorbrændstof på vejkøretøjer (jf. DS EN 14274:2003).

2. RELEVANTE FAKTORER

Medlemsstaterne har for at sikre adgang til svovlfri brændstoffer behov for en vis fleksibilitet, alt efter hvordan det nationale marked og forsyningsinfrastrukturen er. Der bør tages hensyn til følgende faktorer:

1) Lav befolkningstæthed

I store områder med lav befolkningstæthed vil der sandsynligvis være færre og mindre tankstationer (udtrykt i volumenomsætning eller antal pumpestandere), mens der er større anlæg i tættere befolkede områder. Der bør tages hensyn til, at der er længere køreafstand mellem påfyldningsstederne, og at den bestående infrastruktur ikke giver mulighed for håndtering af brændstofkvaliteter med forskelligt svovlindhold.

2) Høj befolkningstæthed

I områder med høj befolkningstæthed vil tankstationerne normalt være større end gennemsnittet (udtrykt i volumenomsætning og antal pumpestandere) og findes i større antal, dvs. ligge tættere på hinanden. I dette tilfælde er der større sandsynlighed for, at infrastrukturen giver mulighed for håndtering af flere brændstofkvaliteter, og at tankstationernes dækning kan øges gradvis.

3) Små øer

Markedet på små øer vil ofte være af samme karakter som i områder med lav befolkningstæthed, hvortil kommer, at markedet kan have kun få (eller en enkelt) leverandører eller et lille antal (eller en enkelt) store terminaler.

3. GENERELLE RETNINGSLINJER

Ifølge artikel 8 i direktiv 98/70/EF har medlemsstaterne allerede pligt til at indgive basisoplysninger om, hvor meget svovlfri blyfri benzin og dieselolie der er solgt i landet.

De nærværende retningslinjer består af fire evalueringskriterier, som Kommissionen har fundet særlig gode til at definere geografisk afbalanceret adgang til svovlfri brændstoffer i forbindelse med artikel 3, stk. 2, litra d), og artikel 4, stk. 1, litra d), i direktivet. Der er to detaljerede primære optioner, A og B, som giver klarere og mere præcise oplysninger om den geografiske adgang til svovlfri brændstoffer. Det må som hovedregel antages, at medlemsstaterne vælger enten option A eller B, men ikke anvender dem begge samtidig.

Dernæst er der to mindre detaljerede sekundære optioner, C og D, der giver oplysninger om adgangen i specifikke områder.

Det bør nævnes, at de foreslåede optioner kan være mindre meningsfyldte, hvis der er høj adgangsgrad, f.eks. mellem 60 % og 80 % af alle stationer. I disse tilfælde er der muligvis ikke behov for en mere detaljeret evaluering af den nationale politiks succes på regionalt plan. For option D kan procenttallet være noget højere, afhængigt af situationen.

Under alle omstændigheder bør indførelse af svovlfri blyfri benzin og svovlfri dieselolie analyseres hver for sig, da det er to forskellige situationer.

Medlemsstaterne kan vælge de metoder, de anser for mest velegnede til at skaffe adgang til svovlfrie brændstoffer nationalt. Det anbefales dog, at medlemsstaterne undersøger de her foreslåede optioner, inden de træffer beslutning om, hvilke foranstaltninger der er bedst egnet til at fremme indførelsen i deres land. Nogle særtilfælde er omhandlet i punkt 4.

3.1. Option A: Andelen af tankstationer med svovlfrit brændstof, opgjort på regioner

3.1.1. Kriterium

Antal og procentdel af landets tankstationer for blyfri benzin og dieselolie, hvor der er svovlfri kvaliteter til rådighed (ved udgangen af rapporteringsåret), opgjort efter regioner som fastlagt i Eurostats Fortegnelse over Territoriale Statistiske Enheder (NUTS).

Der benyttes følgende enheder:

a) antal tankstationer

b) den procentdel af tankstationerne, hvor der er svovlfrit brændstof til rådighed.

3.1.2. Kvaliteter

Fordelen ved dette kriterium er, at det tydeligt viser, om den geografiske adgang til svovlfri brændstoffer er på et niveau, der giver en nogenlunde jævn fordeling over hele landets område. Desuden er NUTS-regionernes områder allerede defineret, og de bliver benyttet i andre EU-statistikker; sammen med andre NUTS-regionsdata (befolkningstal, areal, mv.) kan der foretages andre udbytterige analyser.

3.2. Option B: Gennemsnitlig afstand mellem tankstationer, hvor der er svovlfrit brændstof til rådighed

3.2.1. Kriterium

Gennemsnitsafstanden mellem tankstationer med enten blyfri benzin eller dieselolie, hvor der er svovlfrit brændstof til rådighed. Heri indgår beregning af nationalt gennemsnit samt største og mindste værdi for afstanden mellem tankstationer, hvor der er svovlfrit brændstof til rådighed (blyfri benzin og dieselolie hver for sig). Det kan også være udbytterigt at sammenholde disse tal med det nationale gennemsnit for alle tankstationer.

3.2.2. Kvaliteter

Fordelen ved dette kriterium er, at det giver en idé om variationerne i den afstand, som bilejere må køre inden for landets grænser for at fylde op med svovlfrit brændstof. Sammenligning med det nationale gennemsnit for alle tankstationer sætter kriteriet bedre i perspektiv i forhold til landets særlige situation.

3.3. Option C: Adgang til svovlfrit brændstof ved store tankstationer

3.3.1. Kriterium

Antal og samlet procentdel af større/store tankstationer, hvor der er svovlfri blyfri benzin eller dieselolie til rådighed, opgjort nationalt. Medlemsstaten bør definere, hvad der forstås ved »stor tankstation«, udtrykt i mindste volumenomsætning i mio. liter pr. år, afhængigt af situationen i landet (de kan f.eks. udgøre ca. 5 % af alle tankstationer).

3.3.2. Kvaliteter

Store tankstationer ligger i områder med stor efterspørgsel, så dette kriterium giver et godt mål for, i hvilken grad der er adgang til svovlfrit brændstof i sådanne områder. De vil sandsynligvis være nogenlunde jævnt fordelt over hele landets område, og kriteriet burde også være forholdsvis let at anvende.

3.4. Option D: Adgang til svovlfrit brændstof ved tankstationer langs hovedveje/motorveje

3.4.1. Kriterium

Antal og samlet procentdel af tankstationer langs større veje og hovedveje/motorveje, hvor der er svovlfri blyfri benzin eller dieselolie til rådighed, opgjort nationalt. Medlemsstaten bør definere, hvad der forstås ved større veje og hovedveje/motorveje.

3.4.2. Kvaliteter

Dette kriterium er især godt i forbindelse med gennemrejse og turisme, da det giver et billede af, hvor god adgang der er til brændstofferne langs hovedfærdselsårerne. Også disse tankstationer vil sandsynligvis være nogenlunde jævnt fordelt over hele landets område, dog især knyttet til større befolkningskoncentrationer.

4. SÆRLIGE TILFÆLDE

I nogle tilfælde vil en medlemsstat ikke have behov for at benytte hverken de primære eller de sekundære optioner for at vise tilstrækkelig tydeligt, i hvilken grad der er geografisk afbalanceret adgang til svovlfrie brændstoffer; det kan skyldes den type foranstaltninger, som medlemsstaten har truffet, eller medlemsstatens særlige situation. Der er to sådanne tilfælde, hvor en reduceret evaluering af den nationale politiks succes er hensigtsmæssig:

1) meget høj adgang til svovlfri blyfri benzin eller dieselolie eller et fuldstændigt skift på det nationale marked til svovlfrit brændstof

2) kun én terminal/leverandør til medlemsstaten eller et afgrænset ø-marked.

I disse tilfælde er nedenstående begrænsede analyse hensigtsmæssig.

4.1. Meget høj adgangsgrad/markedsskift

I tilfælde, hvor de foranstaltninger, som medlemsstaten har truffet, sikrer meget høj adgang eller et fuldstændigt skift på det nationale marked (f.eks. 60-80 % af tankstationerne eller omsætningen), er det muligvis tilstrækkeligt at benytte kun basisoplysningerne om andelen af det samlede salg (volumen) af svovlfrie brændstoffer og nationale data om blyfri benzin og dieselolie.

Denne høje adgangsgrad eller dette markedsskift kan være opnået på flere forskellige måder. Der kan f.eks. være tale om følgende:

a) brancheaftaler, der sikrer, at der udbydes svovlfrit brændstof på størsteparten af tankstationerne

b) brug af fiskale virkemidler til at fremme et skift på markedet til overvejende svovlfrie brændstoffer

c) indførelse af obligatorisk omstilling/adgang til svovlfrie brændstoffer ved tankstationerne.

4.2. Markeder med kun én terminal/ø-markeder

Medlemsstater med kun én forsyningsterminal eller med et ø-lignende marked kan opleve en brat stigning til meget udbredt eller op til 100 % adgang til svovlfrie brændstoffer. Det kan gøre det mindre interessant at benytte option A eller D i disse særlige områder, afhængigt af den specifikke situation.